Хари Потер

## Хари Џејмс Потер

**Хари Џејмс Потер** (31. јул 1980) енглески је полукрвни чаробњак, чија је судбина зацртана још пре његовог рођења, пророчанством Сибил Трилони, у којем је споменут као особа која има моћ да порази најмоћнијег мрачног чаробњака тог времена — Лорда Волдемора. Како је Волдемор сазнао за пророчанство, Харијеви родитељи, Лили и Џејмс Потер, морали су да се сакрију, али их је он пронашао и убио док су покушавали да заштите Харија. Када је покушао да убије Харија, Волдемор је поприлично ослабљен и привремено поражен, јер је дечака заштитила жртва његове мајке, чинећи Харија првим икада који је преживео смртоносну клетву — због чега је и добио надимак „дечак који је преживео”.

Због Лилиног жртвовања, Хари је морао да буде остављен на одгајање њеном једином преосталом крвном сродству — Лилиној сестри Петунији и њеном мужу Вернону Дарслију. Док је био под њиховим кровом, био је заштићен од Волдемора, због чини крвне везе коју је Албус Дамблдор бацио на њега. Због Петунијиног неслагања са својом сестром, Хари је током свог одрастања био на мети малтретирања Дарслијевих и њиховог сина Дадлија. Непосредно пред свој једанаести рођендан, Хари је добио писмо као позив на Хогвортс — школу за вештичарење и чаробњаштво. Дарслијеви су игнорисали писма јер нису хтели да Хари сазна о својој чаробњачкој природи, тако да је убрзо са Хогвортса дошао чувар кључева Хагрид да Харију лично уручи писмо. Хари је тог дана сазнао да је чаробњак, а Хагрид га је сутрадан одвео у Дијагон-алеју како би купио све потребштине за школу, а такође је добио и сову Хедвигу као рођендански поклон од Хагрида.

Хари је започео своју прву годину на Хогвортсу 1991. године, где је смештен у Грифиндор на церемонији разврставања. Још на почетку свог школовања, постао је најбољи пријатељ Рона Визлија и Хермионе Грејнџер, а у првој години је такође постао и трагач грифиндорског квидичког тима — што га је учинило најмлађим трагачем у читавом веку. У својој шестој години, Хари је постао капитен Грифиндорског квидичког тима, са којим је укупно освојио два купа. Хари је врло брзо показао своје вештине и храброст — првенствено заштитивши камен мудрости од Волдемора у својој првој години, затим спасавањем Ронове сестре Џини од Базилиска у дворани тајни, као и способношћу да створи опипљивог патронуса, са свега тринаест година односно у својој трећој години на Хогвортсу.

У својој четвртој години Хари је победио на трочаробњачком турниру, који је окончан трагичном смрћу Седрика Дигорија и повратком Лорда Волдемора. Током следеће године, упркос строгом режиму Долорес Амбриџ и Министарства магије против практичног учења одбране од мрачних вештина, Хари је уз помоћ Хермионе и Рона успео да оформи Дамблдорову армију групицу ученика који су под његовим вођством тајно учили како да изводе одрбанбене чини. Борио се у бици у одсеку за мистерије, током које је изгубио свог кума Сиријуса Блека, а пророчанство о њему је уништено.

Хари је играо значајну улогу у многим биткама Другог чаробњачког рата. Током њихове седме године, он, Рон и Хермиона су тражили, а потом и уништавали Водлеморове хоркруксе. Током битке за Хогвортс, Хари је лично присуствовао смрти Северуса Снејпа и Фреда Визлија, а успут је сазнао да су Ремус Лупин, Нимфадора Тонкс, Колин Кривеј и многи други које је познавао настрадали у бици. Хари се након тога предао Волдемору, знајући да је то једини начин да уништи део Волдеморове душе који је пренет у њега оне ноћи када су му родитељи убијени. Док је био у Лимбу након што је Волдемор бацио смртоносну клетву на њега, срео је Дамблдора који му је дао савете и потребне информације о Волдемору, те је, након што му је речено да може да изабере да живи или „иде даље”, изабрао да живи. Након што се пробудио, Хари се суочио са Волдемором и победио га једном засвагда.

Након рата, Хари је постао аурор и помогао је у реформи Министарства магије. Оженио се Џини, са којом је добио троје деце — Џејмса, Албуса и Лили. Такође је именован и за кума Тедија Лупина, сина настрадалих Ремуса Лупина и Нимфадоре Тонкс. Хари је 2007. године унапређен у шефа канцеларије Аурора, а повремено је и држао предавања из одбране од мрачних вештина на Хогвортсу. Током лета 2020. године је унапређен у шефа одсека за спровођење магијских закона у Министарству магије.